**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от д-р Георги Тахов – министър на земеделието и храните**

**Относно:** Проект на Постановление на Министерския съвет за изменение и допълнение на Правилника за прилагане на Закона за собствеността и ползването на земеделските земи, приет с Постановление № 74 на Министерския съвет

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на Правилника за прилагане на Закона за собствеността и ползването на земеделските земи, приет с Постановление № 74 на Министерския съвет.

**Причини, които налагат приемането на акта**

Със Закона за изменение и допълнение на Закона за собствеността и ползването на земеделските земи (обн., ДВ, бр. 33 от 12 април 2024 г.) са въведени съществени промени в процедурите за ползване на земеделските земи, в резултат на предложения на браншовите организации, участвали в Консултативния съвет по поземлени отношения и комасация. Промените при провеждането на процедурите за отдаване под наем или аренда чрез търг на обработваемите земеделски земи от държавния поземлен фонд, за уедрено ползване на земеделските земи чрез създаване на масиви за ползване по споразумение, както и за предоставяне под наем или аренда на пасища, мери и ливади от държавния и общинския поземлен фонд, налагат да бъдат променени съответните процедури в Правилника за прилагане на Закона за собствеността и ползването на земеделските земи (ЗСПЗЗ).

**Цели**

Да се даде приоритет на местното производство при отглеждането на зеленчуци, трайни насаждения, едногодишни полски култури и многогодишни фуражни култури, както и на биологично производство на тези култури, като до участие в тръжните процедури за отдаване под наем или аренда на обработваемите земи от държавния поземлен фонд се допускат местни земеделски стопани, развиващи дейности в тези чувствителни сектори.

Да се създаде възможност за по-голяма сигурност при сключване на споразуменията за създаване на масиви за ползване.

Да се постигне справедливост и публичност при предоставянето под наем на пасищата, мерите и ливадите от държавния и общинския поземлен фонд на животновъди.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи, трансфери или други плащания по бюджета на Министерството на земеделието и храните.

Проектът на акт не води до изменения в целевите стойности на показателите за изпълнение, в т.ч. ключовите индикатори.

**Очаквани резултати от прилагането на акта**

1. В тръжните процедури за отдаване под наем или аренда на обработваемите земи от държавния поземлен фонд ще се допускат местни земеделски стопани, развиващи дейности в чувствителни сектори, като зеленчукопроизводство, производство на плодове, фуражни култури, необходими за изхранване на животните, както и на тяхното биологично производство. В резултат на въведените промени ще се увеличи производството на български плодове, зеленчуци, месо, мляко и млечни продукти, съответно тяхното потребяване от българските домакинства. Освен това, в процедурата ще бъдат включени физически лица или еднолични търговци на възраст до 40 години, които не са развивали дейност в тези сектори.

За да се използва наличния ресурс на имотите от държавния поземлен фонд, във втората тръжна сесия, при наличие на останали свободни площи, ще могат да участват всички земеделски стопани.

Въз основа на проведените тръжни сесии ще се сключват дългосрочни договори за отдаване под наем или аренда на земеделските земи от държавния поземлен фонд с лицата, спечелили на търга, като въз основа на проведената първа тръжна сесия те се сключват за площи в размер до одобрените за подпомагане през предходната година, но за не повече от 300 дка.

В съответствие с промените в закона, в проекта са отменени разпоредбите, регламентиращи възможността за отдаване под наем или аренда чрез конкурс на свободните земи от държавния поземлен фонд.

С оглед промените в търга за отдаване под наем или аренда на обработваемите земи от държавния поземлен фонд в чл. 105 на правилника е предвидено земеделските земи по § 12а от преходните и заключителните разпоредби на ЗСПЗЗ, с изключение на земите с начин на трайно ползване пасища, мери и ливади, да могат да се отдават под наем за пет стопански години по чл. 24а, ал. 1 от ЗСПЗЗ при условията и по реда на чл. 47в - 47о, а земеделските земи по
§ 12а от ПЗР на ЗСПЗЗ с начин на трайно ползване пасища, мери и ливади, да се отдават под наем по реда на чл. 37и от ЗСПЗЗ.

2. С промяната на срока от 31 юли на 30 юни, в който ползвателите на земеделски земи трябва регистрират в общинските служби по земеделие договорите за ползване на земеделски земи, с които ще участват в процедурата за уедрено ползване на земеделски земи чрез създаване на масиви за ползване по споразумение, общинските служби по земеделие ще имат възможност да регистрират представените договори един месец преди подаването на заявленията за участие в процедурата, което ще даде възможност в предвидения в правилника срок – 1 август, да бъде изготвен предварителния регистър по чл. 72, ал. 2 от ППЗСПЗЗ, без който не може да стартира процедурата.

Ще се прекрати наложената в последните няколко години практика един или няколко от ползвателите да саботират процедурата за уедрено ползване на земеделските земи, отказвайки да подпишат споразумението за създаване на масиви за ползване. С възможността споразумението, изготвено за две трети от площта в съответното землище, определена за създаване на масивите за ползване, да влиза в сила когато е подписано от две трети от ползвателите, допуснати за участие в процедурата, а за останалата една трета да се изготвя служебно разпределение на масивите, ще се преодолее несигурността в ползването на имотите през съответната стопанска година.

Подсъдността на заповедите, с които директорите на областните дирекции „Земеделие“ одобряват споразуменията по чл. 37в, респ. разпределението на масивите за ползване в съответното землище, ще бъде променена в съответствие
§ 19, ал.1 от Преходните и заключителни разпоредби към Закона за изменение и допълнение на Административнопроцесуалния кодекс (обн., ДВ, бр. 39 от 2011 г.), а именно – пред районния съд по местонахождение на имота.

3. Публичността при провеждане на процедурата за предоставяне на пасища, мери и ливади от държавния и общинския поземлен фонд на животновъди ще доведе до по-справедливото разпределение на имотите. Пасищата, мерите и ливадите от двата публични фонда ще се разпределят едновременно от съвместна комисия, в която участват представители на местната власт и на държавата, с което ще се предотврати досегашната практика, при която животновъди сигнализираха за нарушаване на процедурата от назначената от кмета комисия. Освен това, на заседанията на комисията, разпределяща пасищата, мерите и ливадите ще могат да присъстват собственици или ползватели на животновъдни обекти, които отглеждат пасищни селскостопански животни в съответното землище.

В проекта на Постановление на Министерския съвет е предложена отмяна на разпоредбите на чл. 98-104 и създаването на Глава десета „а“ „Предоставяне под наем на пасища, мери и ливади от държавния и общинския поземлен фонд“, поради отпадане на възможността за сключване на договори за аренда за пасища, мери и ливади от държавния и общинския поземлен фонд, тъй като в чл. 37и, ал. 5 от ЗСПЗЗ е предвидено договорите да се сключват за календарна година. Така земеделските стопани ще разполагат с правно основание за съответната календарна година, за да могат да кандидатстват за подпомагане, съгласно разпоредбата на чл. 41, ал. 1 от Закона за подпомагане на земеделските производители. В тази връзка, договори за аренда няма да се сключват, тъй като съгласно § 2, т. 3 от допълнителните разпоредби на Закона за арендата в земеделието, те се сключват за стопанска година.

Без промяна в закона, съответно в правилника остава срокът 1 март, в който списъците на имотите от държавния и общинския поземлен фонд се обявяват и публикуват на определените в закона места. За целта, преди 1 март, министърът на земеделието и храните съгласува предложените от директорите на областните дирекции "Земеделие" списъци със свободните пасища, мери и ливади от държавния поземлен фонд, които се отдават под наем, а съответният общински съвет определя с решение свободните пасища, мери и ливади от общинския поземлен фонд за общо и индивидуално ползване.

Пасищата, мерите и ливадите ще се разпределят съобразно броя и вида на регистрираните животни въз основа на официална справка, изготвена от Българската агенция по безопасност на храните и утвърдена със заповед на изпълнителния директор на БАБХ. Справката ще съдържа данни за всички регистрирани в Интегрираната информационна система към 1 февруари на текущата година: животновъдни обекти, собственици или ползватели на регистрираните животновъдни обекти и пасищните селскостопански животни в животновъдните обекти.

Заявление за участие в процедурата могат да подават собственици или ползватели на животновъдни обекти, които отглеждат пасищни селскостопански животни, регистрирани в Интегрираната информационна система на БАБХ. Освен това, лицата не трябва да имат данъчни задължения, задължения към Държавен фонд "Земеделие", държавния поземлен фонд, общинския поземлен фонд, както и неизплатени суми за ползваните земи по чл. 37в, ал. 3, т. 2 и по чл. 37ж, ал. 5 от ЗСПЗЗ. Заявлението е по образец, утвърден от министъра на земеделието и храните.

Съвместна комисия ще разпределя имотите от държавния и общинския поземлен фонд или части от тях, в регламентираната в закона последователност: на собственици или ползватели на животновъдни обекти, регистрирани в съответното землище, както и на лица, отглеждащи биологично сертифицирани животни и имащи биологично сертифицирани площи. След това, имотите ще се разпределят на животновъди, ползвали съответните пасища, мери и ливади по договори с изтекъл срок и на собственици или ползватели на животновъдни обекти, съседни на имоти от държавния и/или общинския поземлен фонд, независимо от землището, в което те се намират.

При недостиг на пасища, мери и ливади от държавния и/или общинския поземлен фонд в землището, в което се намира животновъдният обект, е въведена възможност комисията да определя с протоколно решение коефициент за редукция на площите, който се прилага спрямо всички лица в землището. При наличие на свободни пасища, мери и ливади в съседно землище в същата или съседна община, площите ще могат да се разпределят до достигане на нормата.

В срок до 20 май комисията ще съставя протокол за разпределените имоти, който може да се обжалва относно площта на същите в 14-дневен срок от неговото публикуване пред районния съд.

Въз основа на протокола, кметът на общината, съответно директорът на областната дирекция "Земеделие", сключва договор за наем с минимален срок от 5 календарни години, който започва да тече от следващата календарна година. Договорът се сключва след заплащане на по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината за пасища, мери и ливади.

За да се използва наличния ресурс на държавния поземлен фонд, останалите свободни пасища, мери и ливади от общинския и държавния поземлен фонд, ще се отдават под наем чрез търг, в който се допускат до участие само собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, в същата или в съседна община, независимо от областта, в която се намира. Договорите ще се сключват за една календарна година.

4. Във връзка с въведени промени в специални закони, в проекта на правилника – чл. 47, са отразени съответните изменения при учредяването на ограничени вещни права върху земите от държавния поземлен фонд.

**Анализ за съответствие с правото на Европейския съюз**

С предложения проект на Постановление не се транспонират актове на институции на Европейския съюз, поради което не е изготвена и представена таблица на съответствието с правото на Европейския съюз.

**Информация за проведените обществени консултации**

В изпълнение на чл. 26, ал. 3 и 4 от Закона за нормативните актове проекта на постановление, доклад (мотиви), частичната предварителна оценка на въздействието и становището на дирекция „Модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни.

Съкратеният срок за обсъждане се обуславя от приети законодателни изменения със ЗИД на ЗСПЗЗ (обн., ДВ, бр. 33 от 2024 г.), с които са въведени промени в процедурата за отдаване под наем или аренда чрез търг на обработваемите земи от държавния поземлен фонд, в процедурата за отдаване под наем без търг на пасищата, мерите и ливадите от държавния и общинския поземлен фонд, както и в процедурата за уедрено ползване на земеделските земи, които са доразвити в проекта на правилника. Законодателят е приел измененията в процедурата за отдаване под наем или аренда на имотите от държавния поземлен фонд, както и в процедурата за уедрено ползване на земеделските земи, да влязат в сила от деня на обнародването на закона в Държавен вестник, което налага необходимостта за стопанската 2024 – 2025 година те да бъдат проведени по нови условия, ред и цени, които следва да бъдат определени в правилника за прилагане на закона. В тази връзка е необходимо да приключат тръжните сесии и да се сключат договорите за наем или аренда на имотите от държавния поземлен фонд за стопанската 2024 – 2025 година. Освен това, в срок до 30 август, по новия ред, трябва да бъдат сключени споразуменията за стопанската 2024 – 2025 година.

С оглед гореизложеното е необходима своевременна промяна в Правилника за прилагане на Закона за собствеността и ползването на земеделските земи, поради което е публикуван за обществени консултации за срок от 14 дни.

В съответствие с чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното, и на основание чл. 8, ал. 2 от Устройствения правилник на Министерския съвет и на неговата администрация, предлагам Министерския съвет да приеме проекта на Постановление на Министерския съвет за изменение и допълнение на Правилника за прилагане на Закона за собствеността и ползването на земеделските земи, приет с Постановление № 74 на Министерския съвет от 1991 г. (обн., ДВ, бр. 34 от 1991 г.).

|  |  |
| --- | --- |
| **Приложение:**  | 1. Проект на Постановление на Министерския съвет за изменение и допълнение на Правилника за прилагане на Закона за собствеността и ползването на земеделските земи, приет с Постановление № 74 на Министерския съвет от 1991 г. (обн., ДВ, бр. 34 от 1991 г.).
2. Частична предварителна оценка на въздействието;
3. Становище на дирекция „Модернизация на администрацията” в Министерския съвет по частичната предварителна оценка на въздействието;
4. Финансова обосновка;
5. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
6. Постъпили становища по реда на чл. 32 – 34 от Устройствения правилник на Министерския съвет и на неговата администрация;
7. Справка за отразяване на предложенията и становищата, постъпили от обществена консултация;
8. Постъпили становища и предложения от проведената обществена консултация;
9. Проект на съобщение за средствата за масово осведомяване.
 |

**Д-Р ГЕОРГИ ТАХОВ**

*Министър*